— За модаю не гонімся. Бацька выхоўваў строга, з малых гадоў мы назіралі, як ён гаспадарыць, і нешта ў кожным з яго вопыту асядала. Старэйшы брат Андрэй узначальвае гароднінасховішча ў нашым калгасе, малодшы Дзяніс кіруе СВК імя Адама Міцкевіча ў Мастоўскім раёне. Усе мы сталі гаспадарнікамі. Вытворчасць забірае ўвесь час і не дае раздвойвацца. Але з вучонымі ў цесным кантакце. На нашых палях і фермах праводзяцца навуковыя даследаванні. Асаблівыя кантакты з Гродзенскім аграрным універсітэтам, інстытутамі аховы раслін, глебазнаўства, жывёлагадоўлі. Без навукі прагрэсу не даб’ешся. З прымяненнем сучаснай тэхнікі, тэхналагічнага абсталявання ўкараняецца і новая тэхналогія. Па меры набыцця новых тэхнічных сродкаў перавучвалі людзей.